Luise Rainerová

**Luise Rainerová** (* 12. január 1910, Düsseldorf, Nemecko – † 30. december 2014, Londýn, Spojené kráľovstvo) bola nemecká a americká filmová herečka pôsobiaca v Hollywoode, ktorej talent objavilo štúdio Metro-Goldwyn-Mayer.

Je prvou ženou, ktorá získala dva Oscary a zároveň prvým hercom, ktorý ich získal dva roky po sebe. Vzhľadom na jej vek bola ku koncu života najstarším žijúcim držiteľom Oscara.

## Životopis
### Začiatky
Narodila sa v Düsseldorfe do židovskej rodiny podnikateľa Heinricha Rainera a jeho ženy Emmy Koenigsbergerovej. Detstvo strávila v Düsseldorfe a vo Viedni, kde chodila do školy. Záľubu našla v tanci a v maľovaní. Vo veku šestnástich rokov predviedla svoj divadelný debut v umeleckej škole v Düsseldorfe. Prijala úlohu Wendly vo Wedekindovej hre *Frühlings Erwachen*, čím nahradila chorú herečku. Čoskoro na to dostala ponuku od Louisa Dumonta a Gustava Lindemanna, ktorí jej nakoniec dali angažmán v Dumontovom divadle. Tam začala pôsobiť od roku 1928. Hrávala v hrách od Ibsena (*[[Peer Gynt]]*), Shakespeara (*[[Oko za oko (Shakespeare)|Oko za oko]]*), a tiež Pirandella (*[[Šesť postáv hľadá autora]]*). Keď sa rozhodla hosťovať v divadle Ha-Bima, jej otec bol silne proti. Ani on, ani nikto z jej rodiny na predstavenia nechodil, pretože to bolo pre nich ponižujúce. Rainerová si nakoniec vybrala Maxa Reinhardta a jeho umeleckú skupinu. Predstavenia sa konali vo Viedni, Berlíne a v iných európskych mestách. Zažila požiar budovy Ríšskeho snemu v Berlíne 27. februára 1933, čo bolo považované za nástup nacizmu v Nemecku. Rainerová neváhala a chytila ​​sa príležitosti vycestovať do USA. Jej rodičia ju neskôr nasledovali.

### Kariéra
Ešte pred odchodom hrala v niekoľkých nemeckých filmoch. Hľadač talentov z MGM, Bob Ritchie, si všimol Rainerovú v jednom z predstavení Dreiserovho románu *[[Americká tragédia]]*. Po vystupňovaní napätia v Európe a ponuke od MGM, vycestovala do USA. Prvé mesiace bývala v plážovom domčeku, ktorý jej platilo štúdio. Popri čakaní na svoju prvú americkú filmovú ponuku si krátila  čas tým, že sa učila anglický jazyk. Po prvotných dezilúziách a rozpakoch získala v roku 1935 rolu v romantickom filme *Escapade*, v ktorom jej partnera robil William Powell..

náhľad|vľavo|Luise Rainerová v roku 1930
Po podpísaní päťročného kontraktu so štúdiom MGM a po filmovej premiére filmu *Escapade* dostala prezývku „nová Garbo“. Druhá šanca prišla v podobe hudobného filmu *The Great Ziegfeld*, kde stvárnila Annu Heldovú, prvú manželku broadwayského impresária Florenza Ziegfelda. V snímke jej sekundovali William Powell a Myrna Loyová. Film získal troch Oscarov, jedného z nich získala Luise Rainerová za najlepšiu herečku v hlavnej úlohe, čo bol jej prvý Oscar.. Hneď ďalšou snímkou, drámou *The Good Earth*, zlomila rekord. Stala sa prvou ženou, ktorá získala druhého Oscara a prvým hereckým umelcom, ktorému sa to podarilo dva roky po sebe. V tomto dramatickom filme hrala čínsku farmárku O-Lan. Partnera jej robil Paul Muni.

V roku 1937 nakrútila ešte snímku *Big City* so Spencerom Tracym. O rok neskôr jej Mayer ponúkol hlavnú úlohu v romantickej dráme *Dramatic School* a v muzikáli *The Great Waltz*. Po týchto krátkych, hoci úspešných roliach sa kariéra Rainerovej blížila ku koncu. Po päťročnej prestávke ešte natočila vojnovú snímku *Hostages* s Paulom Lukasom. 

Sporadicky sa však objavila ešte v niekoľkých televíznych filmoch a v roku 1997 získala rolu v holandskej snímke *The Gambler*.

### Osobný život
Ešte pred odchodom do USA v januári 1935, prišla o svojho snúbenca pri leteckej nehode. 

Prvé z dvoch manželstiev uzavrela so scenáristom Cliffordom Odetsom 8. januára 1937. O tri roky neskôr sa však rozviedli. Druhým manželom sa v roku 1945 stal newyorský nakladateľ Robert Knittel, s ktorým žila až do jeho smrti v roku 1989 vo Švajčiarsku. Mali spolu jednu dcéru, Francescu Knittel-Bowyerovú.

Po smrti druhého manžela sa presťahovala do Londýna, kde zomrela vo veku 104 rokov na zápal pľúc, dva týždne pred oslavou 105. narodenín.

## Zaujímavosti
náhľad|Rainerová pri udeľovaní hviezdy
V roku 1935 opustila Európu a plavila sa na lodi *Ile de France*, ktorá plávala z Francúzska do New Yorku, kde jej robil spoločnosť ruský spevák Fiodor Ivanovič Šaľapin. 

Počas svojho života sa stretávala s Albertom Einsteinom, Ernestom Hemingwayom a jej obľúbenou herečkou bola Julia Robertsová.

Od roku 1960 má hviezdu na Hollywoodskom chodníku slávy.

V roku 2003 bola na 75. ročníku udeľovania Oscarov, ako jedna z držiteľov Ceny Akadémie.

V septembri 2011 sa po mnohých rokoch vrátila do rodného Nemecka, aby sa v Berlíne zúčastnila odovzdania pocty v podobe hviezdy na pamätníku Boulevard der Stars.

## Filmografia
thumb|Luise Rainerová ako Anna Heldová vo filme ''The Great Ziegfeld''
* 1932 – *Sehnsucht 202*
* 1932 – *Madame hat Besuch*
* 1933 – *Heut kommt's drauf an*
* 1935 – *Escapade*
* 1936 – *The Great Ziegfeld*
* 1937 – *The Good Earth*
* 1937 – *The Emperor’s Candlesticks*
* 1937 – *Big City*
* 1938 – *The Toy Wife*
* 1938 – *The Great Waltz*
* 1938 – *Dramatic School*
* 1943 – *Hostages*
* 1988 – *A Dancer*
* 1997 – *The Gambler*
* 2003 – *Poem – Ich setzte den Fuß in die Luft und sie trug*

## Televízia
* 1949 – *The Chevrolet Tele-Theatre* (1 epizóda)
* 1951 – *Faith Baldwin Romance Theatre* (1 epizóda)
* 1952 – *Schlitz Playhouse of Stars* (1 epizóda)
* 1950/1953 – *Lux Video Theatre* (2 epizódy)
* 1954 – *Suspense* (1 epizóda)
* 1965 – *Combat!* (1 epizóda)
* 1984 – *Love Boat* (1 epizóda)

## Ocenenie
### Oscar
* 1937: Najlepšia herečka v hlavnej úlohe – *The Great Ziegfeld* (cena)
* 1938: Najlepšia herečka v hlavnej úlohe – *The Good Earth* (cena)

## Referencie


## Literatúra
* 

## Iné projekty

## Externé odkazy
* 
* 
* Luise Rainerová v Encyclopædia Britannica
* Stránky venované k jej pocte 

## Zdroj

Kategória:Filmové herečky USA
Kategória:Nemecké filmové herečky
Kategória:Osobnosti USA nemeckého pôvodu
Kategória:Hollywoodsky chodník slávy
Kategória:Držitelia Oscara za najlepší ženský herecký výkon v hlavnej úlohe
Kategória:Nemecké osobnosti židovského pôvodu
Kategória:Naturalizované osobnosti USA
Kategória:Osobnosti z Düsseldorfu
Kategória:Úmrtia na pneumóniu
Kategória:Storoční ľudia